TFUNDยังอ่วมน้ำท่วมปี’54
ไตรมาสแรกปีนี้กำไรวูบ48% ซ่อมบำรุงโรงงาน-ค่าเช่าหด
18 พ.ค. 2555

ไตรมาสแรกปีนี้กำไรวูบ48% ซ่อมบำรุงโรงงาน-ค่าเช่าหด
กองทุนอสังหาฯ ไทคอน กำไรวูบ 48% หลังซ่อมแซมโรงงานถูกน้ำท่วม TLOGIS ซื้อคลังสินค้าเพิ่มหนุนฟื้นตัว
กองทุนรวมอสังหาริมทรัพย์ไทคอน (TFUND) แจ้งผลการดำเนินงานไตรมาสแรก สิ้นสุดวันที่ 31 มี.ค. 2555 มีกำไรสุทธิ 98.15 ล้านบาท กำไรต่อหน่วย 0.1058 บาท ลดลง 91.21 ล้านบาท หรือ 48.16% จากช่วงเดียวกันของปีก่อน มีกำไรสุทธิ 189.36 ล้านบาท กำไรต่อหน่วย 0.2048 บาท
ทั้งนี้ TFUND ได้รับผลกระทบสูงสุดจากน้ำท่วมในเดือน ต.ค. 2554 แต่ผลงานไตรมาสแรกฟื้นตัวขึ้นจากไตรมาส 4 ปี 2554 ที่ขาดทุนสุทธิ 106.52 ล้านบาท เนื่องจากต้องประเมินมูลค่าสินทรัพย์จากน้ำท่วม
บริษัทหลักทรัพย์จัดการกองทุนรวม (บลจ.) บัวหลวง ในฐานะบริษัทจัดการกองทุน TFUND ชี้แจงว่า กำไรลดลงมาจากสาเหตุหลัก 2 ประการ คือ รายได้ค่าเช่าและบริการลดลงจากช่วงเดียวกันของปีก่อน 108.2 ล้านบาท หรือ 45.7% จากเหตุน้ำท่วม ทำให้ทรัพย์สินของกองทุนเสียหาย 99 โรงงาน จึงผ่อนผันเก็บค่าเช่าและบริการสำหรับโรงงานที่อยู่ระหว่างซ่อม
นอกจากนี้ มีค่าใช้จ่ายในการบำรุงรักษาและซ่อมแซมโรงงานและคลังสินค้า 36.2 ล้านบาท เพิ่มขึ้นจากงวดเดียวกันของปีก่อน 34 ล้านบาท แต่กองทุนได้รับเงินชดเชยบางส่วนสำหรับความเสียหายในทรัพย์สินและกรณีที่ธุรกิจหยุดชะงัก จำนวน 29.3 ล้านบาท จากบริษัทประกันภัย และปัจจุบันยังอยู่ระหว่างสรุปความเสียหายโดยบริษัทประกันภัย
กองทุนรวมอสังหาริมทรัพย์ทีพาร์คโลจิสติคส์ (TLOGIS) เป็นอีกกองทุนที่ได้รับผลกระทบจากน้ำท่วม โดยไตรมาสแรกกำไรสุทธิ 57.24 ล้านบาท กำไรต่อหน่วย 0.241 บาท เพิ่มขึ้น 56% จากช่วงเดียวกันของปีก่อนที่มีกำไร 36.62 ล้านบาท กำไรต่อหน่วย 0.239 บาท
บลจ.บัวหลวง ชี้แจงว่า กองทุนมีค่าใช้จ่ายในการบำรุงรักษาและซ่อมแซมคลังสินค้าที่ถูกน้ำท่วม จำนวน 7.4 ล้านบาท เพิ่มขึ้น 6.5 ล้านบาท แต่ก็ได้รับเงินชดเชยบางส่วนสำหรับความเสียหายในทรัพย์สินและกรณีที่ธุรกิจหยุดชะงัก จำนวน 9.6 ล้านบาทจากประกัน
นอกจากนี้ การเพิ่มทุนในเดือน ก.ย. 2554 เพื่อซื้อที่ดินและคลังสินค้า 3 หลัง 12 คูหา ทำให้รายได้ค่าเช่าและบริการเพิ่ม 17.9 ล้านบาท หรือ 42.3% 
กองทุนรวมสิทธิการเช่าอสังหาริมทรัพย์ฟิวเจอร์พาร์ค (FUTUREPF) ที่ได้รับผลกระทบน้ำท่วมจนปิดบริการชั่วคราวในปีก่อน แต่ทรัพย์สินไม่เสียหาย โดยไตรมาสแรกกำไรสุทธิ 207.64 ล้านบาท กำไรต่อหน่วย 0.4387 บาท เพิ่มขึ้น 26.14 ล้านบาท หรือ 14.4% จากช่วงเดียวกันปีก่อนกำไรสุทธิ 181.50 ล้านบาท หรือกำไรต่อหน่วย 0.3835 บาท โดย บลจ.บัวหลวง จะจ่ายปันผลจากไตรมาสแรกในอัตราหน่วยลงทุนละ 0.391 บาท